**ΡΑΤΣΙΣΜΟΣ**



**ΡΑΤΣΙΣΜΟΣ**

**Ρατσισμός** είναι η αντίληψη ότι οι άνθρωποι διαχωρίζονται σε ανώτερους και κατώτερουςμε κριτήριο τη φυλή, την εθνικότητα, τη θρησκεία, το φύλο, την κοινωνική καταγωγή, την οικονομική επιφάνεια, την αρτιμέλεια κλπ.

Το πιο συνηθισμένο είδος ρατσισμού είναι ο **φυλετικός ρατσισμός**  (ανωτερότητα μιας φυλής με στόχο τη διατήρηση της καθαρότητάς της και την κυριαρχία της επί των άλλων φυλών).

Ο ρατσισμός είναι ένα **προαιώνιο φαινόμενο**. Όλοι γινόμαστε ασυνείδητα ρατσιστές διατυπώνοντας ρατσιστικούς χαρακτηρισμούς για λαούς ή για συνανθρώπους μας.

**Αίτια του ρατσισμού**

* οι ποικίλες σκοπιμότητες που εξυπηρετούν **επεκτατικές – οικονομικές βλέψεις**
* η**οικονομική κρίση**και η αυξανόμενη εγκληματικότητα που αποδίδονται στους μετανάστες
* η προβολή του ρατσισμού ως λύση στα κοινωνικοοικονομικά προβλήματα με στόχο την παραπλάνηση του κόσμου
* η**ξενοφοβία** και η έλλειψη ανεκτικότητας απέναντι στη διαφορετικότητα
* το **χαμηλό μορφωτικό επίπεδο**, η αμάθεια και οι θρησκευτικές προκαταλήψεις που κάνουν τους ανθρώπους επιρρεπείς στον φανατισμό
* η προσπάθεια κάθε ανθρώπου να**προστατέψει**όσα**ήδη έχει** (ταυτότητα και περιουσία)
* η **«λαθρομετανάστευση»**και ο πολυπολιτισμικός χαρακτήρας  της κοινωνίας που ενισχύουν τα αισθήματα φόβου για  απώλεια της εθνικής ταυτότητας
* ο**παραγκωνισμός των ανθρωπιστικών αξιών** και η έλλειψη σεβασμού προς το συνάνθρωπο (δυσλειτουργία των φορέων κοινωνικοποίησης)
* η **τάση κάθε λαού**να θεωρεί**τον εαυτό του ανώτερο**και**να υποτιμάει**τους άλλους
* η ανάγκη των ανθρώπων να καλύψουν αισθήματα μειονεξίας, λόγω χαμηλής αυτοεκτίμησης

**Εκδηλώσεις ρατσισμού**

Από τον υπαινιγμό, το ρατσιστικό αστείο, την περιφρόνηση, την εξύβριση, την προσβολή, μέχρι την περιθωριοποίηση, την γκετοποίηση, το βανδαλισμό, την κακοποίηση, τα πογκρόμ, τις γενοκτονίες.

**Συνέπειες του ρατσισμού**

* Εδραιώνει **προκαταλήψεις** και **στερεότυπα**, ενισχύει το μίσος και το φανατισμό, εμποδίζει τη συνεργασία.
* Τα **θύματα**του ρατσισμού βιώνουν την περιφρόνηση, τη **βία**(σωματική και ψυχολογική), την **εκμετάλλευση**.
* Τα**ανθρώπινα δικαιώματα** και οι ατομικές ελευθερίες **καταπατώνται**.
* Η **κοινωνική ανισότητα** προωθείται και το **δημοκρατικό πολίτευμα** υπονομεύεται.
* Ο κόσμος **αποπροσανατολίζεται** και η κοινωνία χάνει τη συνεκτικότητά της.

**Προτάσεις για εξάλειψη του ρατσισμού**

Για την καταπολέμηση του ρατσισμού καθοριστικός είναι ο**ρόλος**των**φορέων αγωγής**(οικογένεια, σχολείο, ΜΜΕ) αλλά και του ίδιου του ατόμου:

* κριτική θωράκιση των νέων
* σεβασμός στη διαφορετικότητα
* ανάδειξη της σημασίας της αλληλεγγύης, της συνεργασίας και της ανθρωπιάς
* προώθηση αντιρατσιστικών προτύπων
* ειδικά προγράμματα ένταξης των ευάλωτων ομάδων
* διεθνής συνεργασία σε περίπτωση καταπάτησης δικαιωμάτων

Ειδικότερα στην Ελλάδα να συνειδητοποιήσουμε ότι οι **Έλληνες μετανάστες** δέχονταν τακτικότατα ρατσιστικές επιθέσεις παρόμοιες με εκείνες που καταδικάζουμε.

**Θέματα για συζήτηση**

Ο **νεοναζισμός**, ο **φασισμός**, ο **ρατσισμός** και κάθε αντιανθρώπινο φαινόμενο συμπεριφοράς, **δεν** συνθέτει ιδεολογία. Είναι η μεγεθυμένη εκδήλωση του κτήνους που περιέχουμε μέσα μας.

Η μόνη**αντιβίωση** για την καταπολέμηση του κτήνους που περιέχουμε είναι η**Παιδεία**.

(Μάνος Χατζηδάκις)

**Γενετικά** όλοι οι άνθρωποι είναι **όμοιοι**. Η παλαιοντολογία έχει αποδείξει πως όλες οι σύγχρονες ανθρώπινες φυλές έχουν μία και μόνη προέλευση. (Από τον ημερήσιο τύπο)